ข้อคิดเมื่อซื้อกองทุนรวม
ปัจจุบันกองทุนรวมเป็นเครื่องมือลงทุน ซึ่งเป็นที่รู้จักและได้รับความนิยมมากขึ้น ด้วยเพราะกองทุนรวมมีการลงทุนในสินทรัพย์หลากหลายประเภท
27 พ.ย. 2555

โดย...สุรีรัตน์ สุรเดชะ
ปัจจุบันกองทุนรวมเป็นเครื่องมือลงทุน ซึ่งเป็นที่รู้จักและได้รับความนิยมมากขึ้น ด้วยเพราะกองทุนรวมมีการลงทุนในสินทรัพย์หลากหลายประเภท ทำให้การลงทุนมีความสะดวกมากและยังช่วยกระจายความเสี่ยงได้ดี แต่ผู้ลงทุนจำนวนมากกลับไม่ได้ใช้ประโยชน์จากการลงทุนในกองทุนรวมอย่างเต็มที่ การปรับเปลี่ยนทัศนคติและพฤติกรรมบางอย่างอาจจะช่วยให้คุณสร้างผลตอบแทนจากการลงทุน และใช้ประโยชน์จากความหลากหลายของกองทุนรวมได้เต็มเม็ดเต็มหน่วยยิ่งขึ้นค่ะ 
กลัวความเสี่ยงมากเกินไป 
ผู้ลงทุนจำนวนไม่น้อยรวมทั้งหลายคนที่อยู่รอบตัวดิฉันเองก็ยังลงทุน แต่กองทุนรวมตราสารหนี้อายุ 3 เดือน 6 เดือน เพราะหวังว่าเงินต้นจะยังอยู่ครบ ผลตอบแทนอาจจะสูงกว่าเงินฝากประจำเล็กน้อย เท่าที่เห็นก็ประมาณ 34% ต่อปี พอกองทุนครบอายุก็ต้องมีภาระหากองทุนใหม่ลงทุนไปเรื่อยๆ ทั้งๆ ที่ไม่ได้คิดจะใช้เงินก้อนนี้เลย 
ที่จริงแล้วกองทุนรวมมีรูปแบบที่หลากหลายและมีความเสี่ยงหลายระดับ ตอบโจทย์เป้าหมายการลงทุนที่แตกต่างกันไป กองทุนรวมตราสารหนี้แบบมีกำหนดเวลาเหมาะกับเงินลงทุนระยะสั้นที่มีกำหนดเวลาใช้เงินชัดเจน มีความเสี่ยงต่ำ ให้ผลตอบแทนไม่มาก ส่วนกองทุนรวมหุ้นแม้จะมีความผันผวน แต่ในระยะยาวแล้วให้ผลตอบแทนได้สูง เฉลี่ยถึงปีละ 12% ดังนั้น ถ้าคุณมีเงินออมที่สะสมไปเรื่อยๆ หรือตั้งใจว่าจะออมเงินระยะยาว ไม่ได้คิดจะใช้เงินก้อนนี้ในเวลาอันใกล้ การทำความเข้าใจกับกองทุนรวมหุ้นบ้างจะช่วยให้คุณเปลี่ยนความกลัวมาเป็นผลตอบแทนได้เพิ่มขึ้น 
ซื้อเพราะความสะดวกเพียงอย่างเดียว 
ผู้ลงทุนหลายคนซื้อกองทุนรวมจากสาขาธนาคารในอาคารที่ทำงาน ทั้งที่ได้ยินเสียงบ่นมาตลอดว่าผลการดำเนินงานของกองทุนรวมนั้นก็ไม่ได้ดีนัก แต่ที่ยังลงทุนกันก็เพราะเหตุผลว่าสะดวกดี คุ้นเคย และไม่อยากเสียเวลากรอกเอกสารเปิดบัญชีใหม่ 
ที่จริงแล้ว เมื่อเราลงทุนเราก็หวังจะได้รับผลตอบแทนสูง ดังนั้นการพิจารณาเลือกกองทุนรวมไม่ควรคำนึงถึงความสะดวกเพียงอย่างเดียว แต่ควรพิจารณาผลการดำเนินงานของกองทุนรวมด้วย ก่อนลงทุนจึงควรหาข้อมูลกันก่อน แหล่งข้อมูลที่สามารถเช็กผลการดำเนินงานกองทุนรวมมีอยู่หลายที่ เช่น ในเว็บไซต์ starttoinvest.com ของ ก.ล.ต. หรือ mobile app starttoinvest หรือที่เว็บไซต์ morningstarthailand.com ยอมเสียเวลาศึกษาข้อมูลสักหน่อย เพื่อเปิดโอกาสให้กับตัวเลือกที่ดีกว่า 
รอซื้อนาทีสุดท้าย 
ผู้ลงทุนในกองทุนรวมหุ้นระยะยาว (LTF) มักรอเวลาจนเกือบสิ้นปีแล้วค่อยลงทุน 
ปกติถ้าไม่ใช่ปีที่ตลาดผันผวนมาก มูลค่าหน่วยลงทุนจากต้นปีไปปลายปีมักค่อยๆ เพิ่มขึ้น ถ้าคุณมัวลังเลปล่อยให้เวลาผ่านไป ไม่ซื้อเสียที จนถึงสิ้นปีที่จำเป็นต้องซื้อให้ทัน ก็อาจจะต้องซื้อของแพง นอกจากนี้การจับจังหวะลงทุน หวังจะซื้อกองทุนรวมในราคาที่ถูกที่สุดในปีนั้นก็ไม่ใช่เรื่องง่าย ข้อแนะนำก็คือตั้งแต่ปีใหม่คุณควรคำนวณดูว่าใน 1 ปี ต้องลงทุนใน LTF เป็นจำนวนเท่าไหร่ นำมาหารด้วย 12 แล้วทยอยลงทุนไปเรื่อยๆ ทุกเดือน เดี๋ยวนี้ บลจ.เกือบทุกแห่งอำนวยความสะดวกให้ด้วยบริการหักบัญชีเงินฝากมาลงทุนแบบอัตโนมัติทุกเดือน แบบนี้คุณก็จะสามารถซื้อหน่วยลงทุนได้ในราคาถัวเฉลี่ยต้นทุน (Dollar Cost Averaging) แล้วยังช่วยให้คุณไม่ต้องมีภาระหนัก ทุ่มเงินซื้อในช่วงปลายปีอีกด้วย 
มองข้ามกองทุนรวมเพื่อการเกษียณ 
คนทำงานส่วนใหญ่จะลงทุนใน LTF เพื่อให้ได้ประโยชน์ทางภาษี ไม่เลือก Retirement Mutual Fund (RMF) เพราะรู้สึกว่าเป็นภาระต้องลงทุนต่อเนื่องจนอายุครบ 55 ปี จึงจะสามารถไถ่ถอนหน่วยลงทุนได้ โดยได้สิทธิประโยชน์ทางภาษี 
ที่จริงแล้ว RMF เป็นเครื่องมือสำคัญของการออมเพื่อวัยเกษียณ แต่ที่มีเงื่อนไขบังคับแบบนี้ เพื่อเป็นการสร้างวินัยการออมและป้องกันไม่ให้คุณนำเงินก้อนนี้ออกมาใช้ระหว่างทาง เพราะอาจไม่เหลือไว้เมื่อเวลาเกษียณ นอกจากนี้ RMF ยังมีนโยบายลงทุนให้เลือกหลากหลาย ทั้งหุ้น ตราสารหนี้ ทองคำ หรือแม้แต่อสังหาริมทรัพย์ ซึ่งมีความเสี่ยงที่แตกต่างกันไป ผู้ลงทุนสามารถเลือกให้เหมาะกับตัวเอง ปัจจัยหลักคือคุณมีเวลาอีกนานแค่ไหนกว่าจะเกษียณ หากยาวนานถึง 10 ปี การลงทุนในหุ้นเป็นสัดส่วนเยอะหน่อย ก็จะช่วยให้เงินเกษียณก้อนนี้เติบโตได้ดี ดังนั้นคนทำงานที่แม้จะมีสวัสดิการกองทุนสำรองเลี้ยงชีพ หรือกองทุนบำเหน็จบำนาญข้าราชการอยู่แล้ว ก็ไม่ควรพลาดการออมด้วย RMF เพิ่มเติม ดีกว่าถึงวันเกษียณแล้วค่อยมานึกเสียใจเพราะมีเงินใช้ไม่พอ 
เงินออมทุกบาททุกสตางค์จะเพิ่มมูลค่าได้มากน้อยเพียงใด อยู่ที่ความใส่ใจของคุณ เพียงปรับเปลี่ยนทัศนคติและลงมือทำตั้งแต่วันนี้ เพื่อความมั่นใจว่ากองทุนรวมที่คุณเลือกตอบโจทย์การลงทุนของคุณได้ดีที่สุด